Babelscape/SREDFM huggingface dataset:
Τίχομιρ Ορεσκόβιτς

Ο Τίχομιρ Ορεσκόβιτς (κροατ.: "Tihomir Orešković", 1 Ιανουαρίου 1966) είναι Κροάτης επιχειρηματίας, ο οποίος υπήρξε πρωθυπουργός της χώρας από τις 22 Ιανουαρίου 2016 ως τις 19 Οκτωβρίου της ίδιας χρονιάς. Προηγουμένως, ήταν διευθύνων σύμβουλος και πρόεδρος του εποπτικού συμβουλίου της φαρμακευτικής εταιρίας Pliva, επικεφαλής οικονομικής διαχείρισης της Teva Pharmaceutical Industries και επικεφαλής οικονομικός αξιωματούχος της Teva. Είναι ο πρώτος ανεξάρτητος πρωθυπουργός της Κροατίας και ο πρώτος που έχει ζήσει κατά το μεγαλύτερο μέρος της ζωής του στο εξωτερικό.
Νικολάι Μπογκντάνοφ-Μπέλσκι

Ο Νικολάι Μπογκντάνοφ-Μπέλσκι (Ρωσικά: Никола́й Петро́вич Богда́нов-Бе́льский, Αγγλικά: Nikolay Bogdanov-Belsky) ήταν Ρώσος ζωγράφος που ακολουθούσε τα "ρεύματα" του Ρεαλισμού και Ιμπρεσιονισμού. Πολλά από τα έργα του έχουν ηθογραφικό χαρακτήρα και αποτελούνται από πορτρέτα, ιμπρεσιονιστικά τοπία και απεικονίσεις της καθημερινής ζωής, με κύριο στοιχείο τα παιδιά και την εκπαίδευση τους.
Ντιαπασόν

Ντιαπασόν ("Diapason") είναι το όνομα που δόθηκε στον δεύτερο γαλλικό τεχνητό δορυφόρο που τέθηκε σε τροχιά.

Στις 17 Φεβρουαρίου του 1966, η Γαλλία παρεμβλήθηκε στην αλυσίδα του αμερικανο-σοβιετικού διαστημικού ανταγωνισμού εκτοξεύοντας τον δεύτερο δορυφόρο της, τον κατά 100% γαλλικής κατασκευής Ντιαπασόν. Επρόκειτο για έναν λιλιπούτειο δορυφόρο, βάρους μόλις 18,5 κιλών και διαστάσεων 50x20 εκατοστών. Επί τη ευκαιρία, ο στρατηγός Σαρλ ντε Γκωλ υπογράμμισε τη γαλλική ανεξαρτησία απέναντι στις υπερδυνάμεις.
Φράνσις Μπουρντέτ

Ο Φράνσις Μπουρντέτ ή Φραγκίσκος Μπουρντέτ (αγγλικά: "Sir Francis Burdett, 5th Baronet", 25 Ιανουαρίου 1770 –  23 Ιανουαρίου 1844) ήταν Βρετανός (Άγγλος), μεταρρυθμιστής πολιτικός. Από το 1820, μέχρι το θάνατό του, έζησε στην οικία του, στην οδό St James's Place, αριθ. 25, στο Λονδίνο.
Νάνος του Υδροχόου

Ο Νάνος του Υδροχόου είναι νάνος γαλαξίας που ταξινομείται μορφολογικά ως ακανόνιστος γαλαξίας και καταγράφηκε για πρώτη φορά το 1959 από την Επισκόπηση του Αστεροσκοπείου «David Dunlap» (DDO). Βρίσκεται στον αστερισμό Υδροχόο. Αποτελεί μέλος της Τοπικής ομάδας γαλαξιών, αν και πολύ απομονωμένο από τα υπόλοιπα: είναι ένα από τα λίγα μέλη της Τοπικής ομάδας για τα οποία μπορεί να αποκλεισθεί ότι πέρασαν κατά το παρελθόν δίπλα από τον Γαλαξία μας ή από τον Γαλαξία της Ανδρομέδας, με βάση τη σημερινή θέση και ταχύτητά του.

Η ιδιότητα του Νάνου του Υδροχόου ως μέλους της Τοπικής ομάδας επιβεβαιώθηκε μόλις το 1999, με τον υπολογισμό της αποστάσεώς του με τη μέθοδο του άκρου του κλάδου των ερυθρών γιγάντων. Η απόστασή του από τον Γαλαξία μας είναι 3,2 (συν ή πλην 0,2) εκατομμύρια έτη φωτός, κάτι που σημαίνει ότι ο Νάνος του Υδροχόου είναι απομονωμένος στον χώρο. Είναι ένας από τους λιγότερο λαμπρούς γαλαξίες της Τοπικής ομάδας που περιέχει σημαντικές ποσότητες διάχυτου ουδέτερου υδρογόνου και έτσι υποστηρίζει ακόμα τη γένεση νέων αστέρων, αν και σε εξαιρετικά βραδείς ρυθμούς.
Εξαιτίας της μεγάλης αποστάσεώς του από τη Γη, απαιτούνται μεγάλα τηλεσκόπια προκειμένου να μελετηθούν λεπτομερώς οι αστρικοί πληθυσμοί του Νάνου του Υδροχόου. Μεταβλητοί αστέρες τύπου RR Λύρας έχουν ανακαλυφθεί στον γαλαξία αυτόν, υποδεικνύοντας την ύπαρξη αστέρων ηλικίας μεγαλύτερης των 10 δισεκατομμυρίων ετών, αλλά η πλειονότητα των αστέρων του είναι αρκετά νεότερων ηλικιών (διάμεση ηλικία 6,8 δισεκατομμύρια έτη). Από όλους τους γνωστούς γαλαξίες της Τοπικής ομάδας, μόνο ο Λέων A έχει μικρότερη μέση ηλικία αστέρων, γεγονός που οδηγεί στο πιθανό συμπέρασμα ότι η καθυστερημένη αστρογένεση σχετίζεται με την απομόνωση ενός γαλαξία.

Ο Νάνος του Υδροχόου μας πλησιάζει με ταχύτητα 141 χιλιομέτρων το δευτερόλεπτο (508 χιλιάδες χιλιόμετρα την ώρα).
Λυσιθέα

Στην ελληνική μυθολογία με το όνομα Λυσιθέα είναι γνωστή μία θυγατέρα του Ωκεανού, η οποία υπήρξε ερωμένη του θεού Δία. Ως κόρη του Ωκεανού, ήταν εγγονή του Ουρανού και της Γαίας, και επομένως πρώτη εξαδέλφη του Δία.

Ωστόσο, ο άγνωστος συγγραφέας των "Κηρυγμάτων του Πέτρου" αναφέρει στον κατάλογο με τις μοιχείες του Δία τη Λυσιθέα ως θυγατέρα του Ευήνου και μητέρα του Ελένου. Υποστηρίζεται όμως ισχυρά και η άποψη ότι εδώ πρόκειται για άλλη Λυσιθέα, δηλαδή ότι ο Δίας είχε δύο διαφορετικές ερωμένες με το ίδιο όνομα.

Με το εναλλακτικό όνομα «Λυσιθέα» είναι γνωστή και η Σεμέλη, η κόρη του Κάδμου και της Αρμονίας, και μητέρα του θεού Διονύσου.
* Ο φυσικός δορυφόρος Λυσιθέα του πλανήτη Δία πήρε το όνομά του από τη θυγατέρα αυτή του Ωκεανού.
Αρπαλύκη

Στην ελληνική μυθολογία με το όνομα Αρπαλύκη αναφέρονται τα παρακάτω τρία πρόσωπα:

# Θυγατέρα του βασιλιά Κλυμένου της Αρκαδίας, γιου του Τελεού ή του Σχοινέως. Μητέρα της ήταν η Επικάστη. Ο Κλύμενος κυριεύθηκε από ερωτικό πάθος για την ίδια του την κόρη, την Αρπαλύκη. Υπάρχουν διαφορετικές παραλλαγές του μύθου ως προς το τι έγινε στη συνέχεια. Σύμφωνα με τη γνωστότερη, την απήγαγε από τον σύζυγό της, τη βίασε και απέκτησε μαζί της ένα γιο. Για να τον εκδικηθεί, η Αρπαλύκη σκότωσε το παιδί τους μόλις αυτό γεννήθηκε και έδωσε το κρέας του ως γεύμα στον πατέρα της. Ο Κλύμενος τότε σκότωσε την κόρη του και μετά αυτοκτόνησε. Σύμφωνα με άλλη εκδοχή, η Κλυμένη δεν πέθανε τότε, αλλά μεταμορφώθηκε σε πουλί. Κατά τον Παρθένιο, η Αρπαλύκη ήταν αρραβωνιασμένη από την πρώτη της νιότη με τον Αλάστορα, απόγονο του Νηλέως. Ο Αλάστορας ήρθε και την πήρε μαζί του ως σύζυγό του, οπότε όταν το ζευγάρι βρισκόταν στα μισά του δρόμου μέχρι το σπίτι τους, ο Κλύμενος την απήγαγε και έζησε μαζί της ανοικτά ως σύζυγός της. Η Αρπαλύκη, αναστατωμένη από τη συμπεριφορά του πατέρα της, σκότωσε τον μικρότερο αδελφό της και έδωσε το κρέας του ως γεύμα στον πατέρα της σε κάποια δεξίωση. Κατόπιν, προσευχήθηκε στους θεούς και εκείνοι τη μεταμόρφωσαν στο πουλί «χαλκίς». Και σε αυτή την εκδοχή ο Κλύμενος αυτοκτόνησε.
# Θυγατέρα του Αρπαλύκου, βασιλιά των Αμυμνεών της Θράκης. Η μητέρα της πέθανε πολύ νωρίς και ο πατέρας της έβαζε την Αρπαλύκη και βύζαινε νεαρές αγελάδες και φοράδες. Την εκπαίδευσε να πολεμά, σκοπεύοντας να την καταστήσει διάδοχό του στον θρόνο. Την εποχή που ο Νεοπτόλεμος, επιστρέφοντας από τον Τρωικό πόλεμο, επιτέθηκε στο βασίλειο του Αρπαλύκου και τον τραυμάτισε σοβαρά, η Αρπαλύκη τον έτρεψε σε φυγή και έσωσε τον πατέρα της. Μετά τον θάνατο του πατέρα της από επαναστάτες, η Αρπαλύκη ασχολήθηκε με τη ζωοκλοπή βοοειδών, εκμεταλλευόμενη την ικανότητά της να τρέχει εξαιρετικά γρήγορα. Τελικώς σκοτώθηκε από μία ομάδα αγελαδοτρόφων όταν πιάστηκε σε ένα δόκανο.
# Ο Αριστόξενος σε έργο του αναφέρει μία παρθένο με το όνομα Αρπαλύκη που ήταν ερωτευμένη με κάποιον `Ιφικλο, αλλά δεν βρήκε ποτέ ανταπόκριση και στο τέλος πέθανε από τη λύπη της. Σε ανάμνησή της, καθιερώθηκε ένας διαγωνισμός τραγουδιού για παρθένες που πήρε το όνομά της.

* Ο φυσικός δορυφόρος Αρπαλύκη του πλανήτη Δία πήρε το όνομά του από την εκ των ανωτέρω θυγατέρα του Κλυμένου.
Αστραίος

Ο Αστραίος, σύμφωνα με την ελληνική μυθολογία, ήταν απόγονος της Γαίας και του Ουρανού (ή γιος της Γαίας και του Ταρτάρου). Πολέμησε τους Ολύμπιους θεούς στην Γιγαντομαχία και σκοτώθηκε. Σύμφωνα με την επικρατέστερη εκδοχή, ήταν γιος του Τιτάνα Κρείου και της Ευρυβίας. Αδέλφια του ήταν ο Πάλλαντας και ο Πέρσης. Παντρεύτηκε την Τιτανίδα Ηώ και μαζί έκαναν πολλά παιδιά. Ανάμεσά τους ήταν: οι τέσσερις άνεμοι (Βορέας, Ζέφυρος, Νότος και Έβρος) και η Αστραία.
Δημοτικός Αερολιμένας Καστελόριζου

Ο Δημοτικός Αερολιμένας Καστελόριζου (συντομογραφίες: IATA: KZS, ICAO: LGKJ, ΥΠΑ: ΔΑΖΟ) είναι το αεροδρόμιο που εξυπηρετεί το ομώνυμο νησί στα Δωδεκάνησα. Είναι το πιο ανατολικό αεροδρόμιο της Ελλάδας.
Δημοτικός Αερολιμένας Λέρου

Ο Δημοτικός Αερολιμένας Λέρου (συντομογραφίες: IATA: LRS, ICAO: LGLE, ΥΠΑ: ΔΑΛΕ) είναι το αεροδρόμιο που εξυπηρετεί το νησί της Λέρου στα Δωδεκάνησα. Είναι επίσης γνωστό ως Αεροδρόμιο Λέρου. Ο αερολιμένας ξεκίνησε να λειτουργεί το 1984. Απέχει 9 χιλιόμετρα από το κέντρο του νησιού, τον Πλάτανο.
L'Odyssée sauvage

Το L'Odyssée sauvage είναι ταινία ντοκιμαντέρ του Νικολά Βανιέ, η οποία κυκλοφόρησε το 2014, ενώ έχει ως θέμα την περιπέτεια του τελευταίου με τους 10 σκύλους ελκήθρου του μεταξύ του Ειρηνικού Ωκεανού και της Λίμνης Μπαϊκάλ, σε μία συνολική απόσταση μεγαλύτερη των 6.000 χμ. Διασχίζει με αυτόν τον τρόπο την Μαντσουρία, την Βόρεια Μογγολία και τα όρη Σαγιάν της Σιβηρίας, διασχίζοντας μεταβαλλόμενα τοπία μεταξύ της τάιγκας και της στέπας.

Το ταξίδι αυτό χρησιμοποιήθηκε στα πλαίσια σχολικών δραστηριοτήτων ως παιδαγωγικό υλικό, με στόχο την ευαισθητοποίηση των μαθητών του Δημοτικού και του Γυμνασίου αναφορικά με τα κλιματικά ζητήματα και την την αειφόρο ανάπτυξη.

Κατά την προβολή, ορισμένοι τηλεθεατές εξέφρασαν ανησυχίες για την τύχη των σκύλων του.
Γιάκομπ φαν Ράουσντελ

Ο Γιάκομπ φαν Ράουσντελ (πλήρες όνομα ολλανδικά: Jacob Isaackszoon van Ruisdael, περ. 1629 - 10 Μαρτίου 1682) ήταν Ολλανδός ζωγράφος, χαράκτης και σχεδιαστής. Εν γένει θεωρείται ως ο διαπρεπέστερος τοπιογράφος της ζωγραφικής στη "Χρυσή ολλανδική εποχή", περίοδο μεγάλου πλούτου και πολιτιστικών επιτευγμάτων, κατά την οποία η ολλανδική ζωγραφική έγινε ιδιαίτερα δημοφιλής.

Παραγωγικός και ευέλικτος, ο Ράουσντελ απεικόνισε μεγάλη ποικιλία σκηνών τοπίου. Από το 1646 ζωγράφιζε σκηνές της ολλανδικής εξοχής, με εξαιρετική ποιότητα για νεαρό καλλιτέχνη. Ύστερα από ένα ταξίδι στη Γερμανία το 1650, τα τοπία του έλαβαν ένα πιο "ηρωικό" χαρακτήρα. Στα τελευταία του έργα, που έγιναν ενώ ζούσε και εργαζόταν στο Άμστερνταμ, πρόσθεσε και αστικά πανοράματα και θαλασσογραφίες στη συνηθισμένη του θεματολογία. Σε αυτά ο ουρανός καταλάμβανε περίπου τα 2/3 του καμβά. Συνολικά έφτιαξε περισσότερα από 150 σκανδιναβικά τοπία, στα οποία απεικόνιζε καταρράκτες.

Μοναδικός καταγεγραμμένος μαθητής του υπήρξε ο Μέιντερτ Χομπέμα, ένας από τους καλλιτέχνες που πρόσθετε ανθρώπινες μορφές στα τοπία του. Το έργο του Χομπέμα ορισμένες φορές συγχέεται με του Ράουσντελ. Υπάρχει δυσκολία στην απόδοση έργων σε αυτόν, κάτι που ενισχύει το γεγονός ότι τρία μέλη της οικογενείας του ήταν επίσης τοπιογράφοι, αν και μερικοί έγραφαν το οικογενειακό όνομα ως "Ruysdael": Ο πατέρας του Ίσαακ φαν Ράουσντελ (Isaack van Ruisdael) το έγραφε όπως αυτός, ο γνωστός θείος του Σάλομον φαν Ράουσντελ το έγραφε "Salomon van Ruysdael", όπως και ο εξάδελφός του, ο οποίος ήταν συνονόματός του: "Jacob Salomonsz van Ruysdael"

Τα έργα του Ράουσντελ είχαν ζήτηση στην Ολλανδική Δημοκρατία σε όλη τη διάρκεια του βίου του. Σήμερα είναι διασπαρμένα σε ιδιωτικές και δημόσιες συλλογές σε όλο τον κόσμο: Εθνική Πινακοθήκη Λονδίνου, Ρέικσμουζεουμ (Άμστερνταμ), Μουσείο Ερμιτάζ (Αγία Πετρούπολη) έχουν τις μεγαλύτερες συλλογές έργων του. Ο Ράουσντελ χρησιμοποίησε στοιχεία τοπιογραφίας από σχολές ανά τον κόσμο: από τον Ρομαντισμό ως τη Σχολή της Μπαρμπιζόν της Γαλλίας, τη Σχολή του ποταμού Χάντσον των ΗΠΑ και επηρέασε γενεές Ολλανδών τοπιογράφων.
Καταλανικό άνοιγμα

Το Καταλανικό άνοιγμα είναι σκακιστικό άνοιγμα, όπου τα λευκά υιοθετούν ένα συνδυασμό του Γκαμπί της βασίλισσας με το Άνοιγμα Ρέτι, δηλαδή τα λευκά αναπτύσσουν πιόνια στα τετράγωνα δ4 και γ4, ενώ κάνουν φιανκέτο με τον λευκό αξιωματικό στο τετράγωνο η2. Αν και το άνοιγμα μπορεί να προκύψει από μεγάλο αριθμό ακολουθιών κινήσεων (βλ. μεταφορά), μια κοινή ακολουθία κινήσεων είναι η 1.δ4 Ιζ6 2.γ4 ε6 3.η3 (σε αλγεβρική σημειογραφία).

Στην "Εγκυκλοπαίδεια Σκακιστικών Ανοιγμάτων" καταχωρήθηκαν οι γραμμές 1.δ4 Ιζ6 2.γ4 ε6 3.η3 δ5 4.Αη2 στους κωδικούς E01–E09, ενώ οι υπόλοιπες γραμμές είναι μέρος του κωδικού E00.
NGC 2000

Το NGC 2000 είναι ανοικτό σμήνος στον αστερισμό Τράπεζα, στο Μεγάλο Νέφος του Μαγγελάνου. Το ανακάλυψε το 1836 ο αστρονόμος Τζων Χέρσελ.
NGC 1664

Το NGC 1664 είναι ανοικτό σμήνος στον αστερισμό Ηνίοχο, στα όρια με τον Περσέα. Έχει φαινόμενο μέγεθος 7,6 και διάμετρο 18 λεπτών της μοίρας. Απέχει περίπου 4.000 έτη φωτός και αποτελείται από περίπου 150 γνωστούς αστέρες, των οποίων η συνολική μάζα είναι μεταξύ 600 και 900 ηλιακών μαζών. Η ηλικία του NGC 1664 εκτιμάται ανάμεσα στα 300 και στα 500 εκατομμύρια χρόνια.
NGC 1700

Ο NGC 1700 είναι ελλειπτικός γαλαξίας τύπου Ε4 pec στον αστερισμό Ηριδανό. Έχει γωνιακή έκταση 3.3 "x 2.1" και φαινόμενο μέγεθος +11,2. Απέχει περίπου 180 εκατομμύρια έτη φωτός μακριά από το Ηλιακό Σύστημα και έχει διάμετρο 215.000 ετών φωτός. Τον ανακάλυψε στις 5 Οκτωβρίου 1785 ο αστρονόμος Ουίλιαμ Χέρσελ.
Ramble On

To Ramble On είναι ένα τραγούδι του αγγλικού hard rock συγκροτήματος Led Zeppelin, από τον δίσκο τους, του 1969 "Led Zeppelin II". Το κομμάτι το έγραψαν οι Τζίμι Πέιτζ και Ρόμπερτ Πλαντ, και ηχογραφήθηκε το 1969, στο "Juggy Sound Studio", της Νέας Υόρκης, κατά τη διάρκεια του δεύτερου τουρ τους στις ΗΠΑ. Το 2010, στο περιοδικό "Rolling Stone", στη λίστα του Κατάλογος με τα 500 σημαντικότερα τραγούδια όλων των εποχών, κατετάγη 440ο. Στίχοι του κομματιού έχουν επηρεαστεί από το "Ο Άρχοντας των Δαχτυλιδιών", του Τζ. Ρ. Ρ. Τόλκιν.
Going to California

To Going to California είναι ένα τραγούδι του αγγλικού Hard Rock συγκροτήματος Led Zeppelin, το οποίο κυκλοφόρησε το 1971, στον τέταρτο δίσκο του συγκροτήματος. Το 2012, το περιοδικό "Rolling Stone" κατέταξε το τραγούδι στη θέση 11, στη λίστα με τα 40 καλύτερα τραγούδια των Led Zeppelin.
Whole Lotta Love

To Whole Lotta Love είναι ένα τραγούδι του hard rock συγκροτήματος Led Zeppelin. Αποτελεί το εναρκτήριο κομμάτι του δίσκου "Led Zeppelin II", ενώ κυκλοφόρησε στις ΗΠΑ, στην Ιαπωνία, σε πολλές χώρες της Ευρώπης και ως single, και όπως και άλλα κομμάτια του συγκροτήματος, δεν κυκλοφόρησε ως sinlge στο Ηνωμένο Βασίλειο. Η κυκλοφορία του στις ΗΠΑ, ήταν η πρώτη μεγάλη επιτυχία τους σε single εκεί πέρα, και έγινε χρυσό στις 13 Απριλίου του 1970, πουλώντας ένα εκατομμύριο αντίτυπα. Νούμερο ένα στα τσαρτ, έφτασε και στη Γερμανία και στην Ολλανδία. Ωστόσο, μέρη του κομματιού, βασίστηκαν από το τραγούδι του Γουίλι Ντίξον, "You Need Love", που είχε κυκλοφορήσει το 1962, χωρίς να πιστώνεται στον ίδιον, από τον Μάντι Γουότερς. Το 1985, όμως, έγινε αγωγή, και υπήρξε χρηματική αποζημίωση στον Ντίξον, καθώς και να φαίνεται [το όνομά του] στις επόμενες κυκλοφορίες στα credits του κομματιού.

Το 2004, το κομμάτι έλαβε την 75η θέση στη λίστα του περιοδικού "Rolling Stone", στη λίστα Κατάλογος με τα 500 σημαντικότερα τραγούδια όλων των εποχών, ενώ τον Μάρτιο του 2005, το "Q magazine", τοποθέτησε το κομμάτι στη θέση 3, της λίστας με τα 100 Καλύτερα Τραγούδια Κιθάρας. Σε μία σχετική λίστα, το περιοδικό "Rolling Stone", το τοποθέτησε στη θέση 11. Το 2009, ο τηλεοπτικός σταθμός VH1, το τοποθέτησε ως τρίτο μέσα στα καλύτερα hard rock κομμάτια όλων των εποχών. Το κομμάτι, υπήρχε στο ρεπερτόριο του συγκροτήματος πριν κυκλοφορήσει στον δίσκο Led Zeppelin II, τον Οκτώβριο του 1969 από την Atlantic Records. Το 2014, οι ακροατές του BBC Radio 2, ψήφισαν ότι το κομμάτι διαθέτει το καλύτερο "κιθαριστικό riff" όλων των εποχών.
UFO 1

Το UFO 1 είναι το πρώτο άλμπουμ του βρετανικού χαρντ ροκ συγκροτήματος UFO, το οποίο κυκλοφόρησε τον Οκτώβριο του 1970 μέσω της δισκογραφικής εταιρίας "Beacon Records" στην Μεγάλη Βρετανία και της "Rare Earth Records" στις Ηνωμένες Πολιτείες.

Ο δίσκος ηχογραφήθηκε στα "Jackson Studios" του Ρικμανσγουόρθ, στο Χερτς της Αγγλίας, με παραγωγό τον Νταγκ Φλετ, τον Ιούλιο του 1970. Εδώ συμπεριλήφθηκε η διασκευή στην επιτυχία του Έντι Κόχραν, ""C'mon Everybody", με το σινγκλ "Boogie"" να ανεβαίνει στο Top-30 του γερμανικού καταλόγου επιτυχιών.

Για την προώθηση του άλμπουμ, το συγκρότημα περιόδευσε στην Ιαπωνία, όπου γνώρισε επιτυχία, αλλά η δημοτικότητα του παρέμεινε χαμηλά στην Μεγάλη Βρετανία και τις Ηνωμένες Πολιτείες μέχρι το 1974.
Αεροπορική Βάση Ανδραβίδας

Η Αεροπορική Βάση Ανδραβίδας (συντομογραφίες: IATA: PYR, ICAO: LGAD, ΥΠΑ: ΚΑΝΔ) είναι στρατιωτικό αεροδρόμιο που βρίσκεται 2,5 χιλιόμετρα από την Ανδραβίδα του Νομού Ηλείας. Η αεροπορική βάση ανήκει στην Πολεμική Αεροπορία, και σε αυτή στεγάζεται η "117 Πτέρυγα Μάχης" και το "Κέντρο Αεροπορικής Τακτικής" (ΚΕΑΤ).
Ανοικτή παρτίδα

Ανοικτή παρτίδα (ή ανοικτό άνοιγμα) είναι το σκακιστικό άνοιγμα στο οποίο τα λευκό παίζουν 1.ε4 και τα μαύρα απαντούν συμμετρικά με 1...ε5, καθώς αν δοθεί οποιαδήποτε άλλη απάντηση από τα μαύρα οδηγεί σε κάποιο ημιανοικτό άνοιγμα.

Ο σκακιστικός όρος «ανοικτή παρτίδα» μπορεί να αναφέρεται και σε οποιαδήποτε άλλη θέση όπου οι γραμμές, οι στήλες και οι δύο διαγώνιοι είναι ανοικτές και συνήθως ευνοούν την τακτική του παιχνιδιού. Οι αξιωματικοί είναι γενικά ισχυρότεροι από τους ίππους σε μια ανοικτή σκακιέρα λόγω της ικανότητάς τους να καλύπτουν μεγαλύτερες αποστάσεις.
Στρατιωτικό Αεροδρόμιο Αγρινίου

Το Στρατιωτικό Αεροδρόμιο Αγρινίου (IATA: AGQ, ICAO: LGAG) βρίσκεται στο Αγρίνιο, στο νομό Αιτωλοακαρνανίας. Διαθέτει διάδρομο διεύθυνσης 09/27, μήκους 3.010 μέτρων, με ασφάλτινη επιφάνεια. Ο διάδρομος διαθέτει φωτισμό, αλλά δε διαθέτει ραδιοβοηθήματα. Το αεροδρόμιο βρίσκεται σε υψόμετρο 30 μέτρα από τη στάθμη της θάλασσας.
Κωνσταντίνος Καλογιάννης

Ο Κωνσταντίνος Καλογιάννης (1918 - 31 Ιουλίου 2006), του Γρηγορίου, ήταν Έλληνας δικηγόρος και πολιτικός.
Καισαρόπολη

Η Καισαρόπολη ήταν βυζαντινή πόλη, η οποία ευρισκόταν στα παράλια της ανατολικής Μακεδονίας. 

Ιδρύθηκε το 836 από τον "Καίσαρα" Αλέξιο Μωσηλέ ή Μουσελέ, προκειμένου να ενισχύσει τον έλεγχο των Βυζαντινών επί των σλαβικών φυλών της περιοχής.

Αναφέρεται ως έδρα επισκοπής στο έργο του Χάινριχ Γκέλτζερ με τίτλο "Nova Tactica" (1717) και στο έργο του Παρτέ με τίτλο "Notitiae episcopatuum", III (π. 1170-1179) και X (12ος ή 13ος αιώνας), ως έδρα βοηθού επισκόπου των Φιλίππων της Μακεδονίας. Ο Λεκιέν (II, 65) αναφέρεται στην συγκεκριμένη επισκοπή, χωρίς ωστόσο να κάνει λόγο για κάποιον επίσκοπο. Σημειώσεις σε χειρόγραφα αναφέρουν δύο ονόματα επισκόπων: τον Μελέτιο, ο οποίος ήταν εν ζωή τον Απρίλιο του 1329, καθώς και τον Γαβριήλ, ο οποίος ήταν εν ζωή τον Νοέμβριο του 1378.

Καθώς δεν αποτελούσε, πλέον, έδρα επισκόπου, η Καισαρόπολη έχει καταχωρηθεί από την Καθολική Εκκλησία ως τιμητική επισκοπή.
Θέρμες του Κωνσταντίνου

μικρογραφία|Μακέτα των Θερμών του Κωνσταντίνου στο Νομαρχιακό Μουσείο της Αρχαίας Αρλ.
Οι Θέρμες του Κωνσταντίνου ή Θέρμες του Βορρά είναι ρωμαϊκά λουτρά του 4ου αιώνα, τα οποία ευρίσκονται στην Αρλ της Γαλλίας.
Μουσείο της Καμάργκ

Το Μουσείο της Καμάργκ ευρίσκεται στο Μα ντυ Πον-ντε-Ρουστί (σε απόσταση περίπου 10 χλμ. από την Αρλ μέσω της νομαρχιακής οδού 570 με κατεύθυνση το Σαιντ-Μαρί-ντε-λα-Μερ)
Ημιανοικτό άνοιγμα

Ημιανοικτό άνοιγμα (ή ημιανοικτή παρτίδα) είναι το σκακιστικό άνοιγμα στο οποίο τα λευκό παίζουν 1.ε4 και τα μαύρα δεν απαντούν συμμετρικά με 1...ε5, όπως στο ανοικτό άνοιγμα, αλλά με οποιαδήποτε άλλη κίνηση.
Αεροδρόμιο Αμυγδαλεώνα Καβάλας

Το Αεροδρόμιο Αμυγδαλεώνα Καβάλας (συντομογραφία ICAO: LGKM) είναι στρατιωτικό αεροδρόμιο κοντά στον Αμυγδαλεώνα του νομού Καβάλας. Αποτελεί βάση του Αεροπορικού Αποσπάσματος Χρυσούπολης, καθώς και της Αερολέσχης Καβάλας.
Μουσείο του Ρυζιού

Το Μουσείο του Ρυζιού ευρίσκεται μεταξύ του Λε Σαμπύκ και του Σαλάν-ντε-Ζιρώ (σε απόσταση περίπου 30 χλμ. από την Αρλ μέσω της νομαρχιακής οδού 36 με κατεύθυνση το Πορ-Σαιν-Λουί-ντυ-Ρον).
Αεροπορική Βάση Ελευσίνας

To Αεροδρόμιο Ελευσίνας (ή Αεροπορική Βάση Ελευσίνας) (συντομογραφία ICAO: LGEL) είναι στρατιωτικό αεροδρόμιο που βρίσκεται κοντά στην Ελευσίνα, στο νομό Αττικής. Η προσέγγιση στο αεροδρόμιο γίνεται μέσω της συχνότητας προσέγγισης Αθηνών που ορίζει την κίνηση από και προς όλα τα αεροδρόμια της Αττικής.
Τόμας Χιτσλσπέργκερ

Ο Τόμας Χιτσλσπέργκερ (γερμανικά: "Thomas Hitzlsperger"), γεννημένος στις 5 Απριλίου 1982, είναι Γερμανός πρώην ποδοσφαιριστής.
Συμβούλιο του Στέμματος του Βελγίου

Το Συμβούλιο του Στέμματος του Βελγίου αποτελείται από τον Βασιλιά των Βέλγων, τους Υπουργούς της Κυβέρνησης και τους Υπουργούς Επικρατείας (επίτιμος τίτλος που δίνεται από το Βασιλιά). Ο συνταγματικός μονάρχης προεδρεύει του Συμβουλίου του Στέμματος, το οποίο όμως δεν έχει καμία νομοθετική ικανότητα, παρά μόνο συμβουλευτικό ρόλο.

Από την σύστασή του έως σήμερα, το Συμβούλιο του Στέμματος έχει συνεδριάσει μόνο πέντε φορές:
*16 Ιουλίου 1870: Έναρξη του Γαλλοπρωσικού Πολέμου (Λεοπόλδος Β΄ του Βελγίου)
*2 και 3 Αυγούστου 1914: Γερμανικό τελεσίγραφο προς το Βέλγιο, κατά την έναρξη του Α΄ Παγκοσμίου Πολέμου (Αλβέρτος Α΄ του Βελγίου)
*2 Μαΐου 1919: Συνθήκη των Βερσαλλιών (Αλβέρτος Α΄ του Βελγίου)
*23 Μαρτίου 1950: Το "Βασιλικό Ερώτημα" που οδήγησε στην παραίτηση του Λεοπόλδου Γ΄ του Βελγίου
*18 Φεβρουαρίου 1960: Ανεξαρτησία του Βελγικού Κονγκό (Βαλδουίνος του Βελγίου)

Σήμερα, το Συμβούλιο του Στέμματος θεωρείται από πολλούς ως ένα ξεπερασμένο πολιτικό όργανο. Ακόμη και ο τίτλος του Υπουργού Επικρατείας δίνεται ως τιμητικός τίτλος, καθώς κανένας από τους εν ζωή Υπουργούς Επικρατείας δεν έχει συμμετάσχει σε συνεδρίαση του Συμβουλίου. Κατά τη διάρκεια των προσπαθειών σχηματισμού κυβέρνησης το 2007 με 2008, εν τούτοις, ο Βασιλιάς Αλβέρτος Β΄ ζήτησε τη βοήθεια διάφορων Υπουργών Επικρατείας για την επίλυση της τότε πολιτικής κρίσης. Συχνά, Υπουργοί Επικράτειας διορίζονται σε θέσεις ως μέρος της διαδικασίας διαμόρφωσης κυβέρνησης ή για να επιλυθεί διαφωνία στους κόλπους της κυβέρνησης.
Σταύρος Τσάμης

Ο Σταύρος Κ. Τσάμης - (παπα-Σταύρος Τσάμης) (1870 - 1906) ήταν Μακεδονομάχος ιερέας που έδρασε την περίοδο του Μακεδονικού Αγώνα, κυρίως στην περιοχή της Φλώρινας. Ο Σταύρος Τσάμης υπήρξε έμπιστος συνεργάτης του επισκόπου Γερμανού Καραβαγγέλη, και του καπετάν Κώττα. Έμεινε γνωστός στην Ελληνική ιστορία ως ο οργανωτής και αρχηγός της «Επιτροπής Αγώνα του Πισοδερίου», ως ο επικεφαλής μεγάλου δικτύου πληροφόρησης του Ελληνικού Προξενείου Μοναστηρίου στη περιοχή Κορεστίων και Πρεσπών, και ως ο ιερέας που έθαψε και έκρυψε για χρόνια το κεφάλι του Παύλου Μελά.
Σάμουελ Μπαρφ

Ο Σάμουελ Μπαρφ (αγγλικά: "Samuel Barff", 1793 – 1880) ή Σαμουήλ Βάρφος, ήταν Άγγλος τραπεζίτης και υποστηρικτής της ελληνικής επανάστασης. Το 1816 εγκαταστήθηκε στη Ζάκυνθο η οποία κατά την περίοδο εκείνη τελούσε υπό βρετανική διοίκηση ως μέρος του Ηνωμένου Κράτους των Ιονίων Νήσων, και καταξιώθηκε ως έμπορος και τραπεζίτης στην Αγγλοελληνική τράπεζα, εργαζόμενος ως τον θάνατο του στην ηλικία των 87 ετών τον Σεπτέμβριο του 1880.

Ήταν γνώριμος με τον Λόρδο Βύρωνα με τον οποίο είχε αλληλογραφία σχετικά με την οικονομική ενίσχυση των Ελλήνων επαναστατών, ενώ ο Μπαρφ του είχε προτείνει να διαμείνει στο εξοχικό του στην περίπτωση όπου η υγεία του Βύρωνα δεν βελτιωνόταν ενόσω βρισκόταν στο Μεσολόγγι το 1824. Ανάμεσα στις άλλες δραστηριότητες του, ο Μπαρφ διαχειρίστηκε το ποσό του Αγγλικού δανείου που πήρε η Ελλάδα, συνεργάστηκε με τον Τζορτζ Φίνλεϊ με στόχο την υλοποίηση του τραπεζικού συστήματος στο ελληνικό κράτος, καθώς και παρείχε υποστήριξη στους Άγγλους που ταξίδευαν στην Ελλάδα.

Ο τάφος του βρίσκεται στο Α´ νεκροταφείο Ζακύνθου.
Κρίστιαν Βίλχελμ Άλερς

thumb|Αυτοπροσωπογραφία του καλλιτέχνη, 1882
Ο Κρίστιαν Βίλχελμ Άλερς (Γερμανικά: Christian Wilhelm Allers) ήταν Γερμανός ζωγράφος.
Αμαδαίος-Εμμανουήλ Χαν

Ο Αμαδαίος-Εμμανουήλ Χαν" (γερμανικά: Amadeus-Emmanuel Hahn", 1801–1867) ήταν Ελβετός στρατιωτικός και φιλέλληνας ο οποίος πολέμησε στην ελληνική επανάσταση και κατόπιν απέκτησε τον βαθμό του στρατηγού στο νέο ελληνικό κράτος.

Γεννήθηκε στη Βέρνη το 1801, και είχε ήδη υπηρετήσει στον Ελβετικό στρατό την περίοδο 1818–23. Κατόπιν έφυγε για την Ελλάδα όπου και εντάχθηκε στις δυνάμεις των φιλελλήνων και πολέμησε σε μάχες στην Τρίπολη, Ωρωπό, Θήβα, Χίο, και αλλού. Μετά την καθιέρωση του νέου ελληνικού κράτους, έγινε μέλος του ελληνικού στρατού με τον βαθμό του λοχαγού και κατόπιν υπηρέτησε ως υπασπιστής του βασιλιά Όθωνα και ως επιθεωρητής των δυνάμεων του πεζικού, ενώ παράλληλα απέκτησε τον βαθμό του αντιστράτηγου. Είχε καθοριστικό ρόλο στην καταστολή της εξέγερσης εναντίον του Όθωνα το 1862 στο Ναύπλιο, λίγο πριν κατά το ίδιο έτος αργότερα ο Όθωνας τελικά καθαιρεθεί.

Παραιτήθηκε στις 23 Ιανουαρίου του 1865 και επέστρεψε στην Ελβετία όπου και πέθανε στις 22 Ιουνίου του 1867.
Άνοιγμα Τέιλερ

Το Άνοιγμα Τέιλερ ("Tayler Opening") είναι κάποιο ασυνήθιστο άνοιγμα στο σκάκι που χαρακτηρίζεται από τις κινήσεις 1.ε4 ε5 2.Ιζ3 Ιγ6 3.Αε2 (σε αλγεβρική σημειογραφία). Ονομάζεται και Ουγγρικό άνοιγμα (ανεστραμμένο) ("Inverted Hungarian Opening"), επειδή η θέση του λευκού αξιωματικού στο τετράγωνο ε2 μοιάζει με εκείνη του μαύρου αξιωματικού στο ε7 της Ουγγρικής άμυνας.
Συμφωνία Σάικς–Πικό

Η Συμφωνία Σάικς–Πικό (αγγλικά: "Sykes–Picot Agreement", γαλλικά: "Accords Sykes-Picot") ήταν μυστικό σύμφωνο που συνήφθη τον Μάιο του 1916, ανάμεσα στη Μεγάλη Βρετανία και τη Γαλλία και είχε και τη συναίνεση της Ρωσίας. Με αυτό μοιράζονταν σε σφαίρες επιρροής και ελέγχου της Μεγάλης Βρετανίας, της Γαλλίας και αρχικά και της Ρωσίας, εδάφη της Οθωμανικής Αυτοκρατορίας στη σημερινή Τουρκία, τη Μέση Ανατολή, το Ιράκ και τη Συρία. Η ονομασία του συμφώνου προέρχεται από τα ονόματα των Μαρκ Σάικς και Φρανσουά Ζωρζ-Πικό, που ήταν οι διπλωμάτες της Μεγάλης Βρετανίας και της Γαλλίας αντίστοιχα και οι οποίοι διαμόρφωσαν τους όρους του.

Ειδικότερα το εν λόγω σύμφωνο προέβλεπε ότι μετά το τέλος του Α΄ Παγκοσμίου Πολέμου: α) η Ρωσία θα αποκτούσε την επαρχία του Ερζερούμ, του Βαν, της Τραπεζούντας και του Μπιλίς β) η Γαλλία θα αποκτούσε τον Λίβανο, τα παράλια της Συρίας, τα Άδανα, την Κιλικία, το Γκαζίαντεπ, την Ούρφα, το Μαρντίν, το Ντιγιάρμπακιρ και την Μοσούλη γ) η Μεγάλη Βρετανία θα αποκτούσε την νότια Μεσοποταμία με τη Βαγδάτη και τα λιμάνια της Χάιφας και της Άκρας (σημερινό Ισραήλ) και δ) η Παλαιστίνη θα ετίθετο υπο διεθνές καθεστώς. Επίσης προέβλεπε ότι στις περιοχές που θα ήταν στη βρετανική και στη γαλλική σφαίρα επιρροής θα σχηματιζόταν μια συνομοσπονδία αραβικών κρατών ή ένα ανεξάρτητο αραβικό κράτος.

Μετά την Οκτωβριανή Επανάσταση στη Ρωσία (Οκτώβριος 1917) οι Μπολσεβίκοι ανακάλυψαν το μυστικό αυτό σύμφωνο και το δημοσίευσαν στις 23 Νοεμβρίου του 1917 στις εφημερίδες "Izvestia" και "Pravda". Τρεις ημέρες αργότερα δημοσιεύτηκε και στη βρετανική "Guardian".
Ελληνική Σκακιστική Ομοσπονδία

Η Ελληνική Σκακιστική Ομοσπονδία (Ε.Σ.Ο.) αποτελεί τον ανώτατο οργανισμό διοίκησης όσον αφορά το σκάκι στην Ελλάδα. Ιδρύθηκε το 1948 και εδρεύει στην Αθήνα. Αποτελεί μέλος της Διεθνούς Σκακιστικής Ομοσπονδίας (FIDE).

Είναι υπεύθυνη για τη διεξαγωγή των ατομικών και ομαδικών εγχώριων διοργανώσεων ανδρών και γυναικών. Επίσης, οργανώνει και διευθύνει τους Έλληνες διεθνείς στις αντίστοιχες διοργανώσεις.
Pulp

Οι Pulp ήταν αγγλικό εναλλακτικό ροκ συγκρότημα που εντάχθηκε στο κίνημα της Μπριτ ποπ. Δημιουργήθηκαν το 1978 στο Σέφιλντ και εμβληματική φιγούρα τους υπήρξε ο τραγουδιστής τους Τζάρβις Κόκερ.
Αεροπορική Βάση Τανάγρας

Η Αεροπορική Βάση Τανάγρας ή Αεροδρόμιο Τανάγρας (συντομογραφία ICAO: LGTG) είναι ένα στρατιωτικό αεροδρόμιο ανάμεσα στο χωριό της Τανάγρας και του Σχηματαρίου στο νομό Βοιωτίας. Δίπλα ακριβώς από το αεροδρόμιο στεγάζεται η Ελληνική Αεροπορική Βιομηχανία. Χρησιμοποιείται ως βάση από την 114 Πτέρυγα Μάχης της Πολεμικής Αεροπορίας. Ο χώρος ανήκει στο Αρχηγείο Τακτικής Αεροπορίας. Λειτουργεί ως βάση για τη 331 Μοίρα Παντός Καιρού (ιδρύθηκε το 1988) και τη 332 Μοίρα Παντός Καιρού (ιδρύθηκε το 1989).
Κρατικός Αερολιμένας Επιταλίου

Ο Κρατικός Αερολιμένας Επιταλίου (συντομογραφία ICAO: LGEP, ΥΠΑ: ΚΑΕΠ) είναι ένα κλειστό αεροδρόμιο στο Επιτάλιο του Νομού Ηλείας. Εγκαινιάστηκε το 1975, αλλά δεν χρησιμοποιήθηκε ποτέ για εμπορική ή επιβατική χρήση. Χρησιμοποιήθηκε κυρίως για την εγκατάσταση πυροσβεστικών αεροπλάνων, προτού κλείσει το 2010, λόγω της παρουσίας και της σημασίας των Αερολιμένων σε Ανδραβίδα και Άραξο.
Ζαν-Ζακ Μπαρτελεμύ

Ο Ζαν-Ζακ Μπαρτελεμύ (Γαλλικά: "Jean-Jacques Barthélemy", 20 Ιανουαρίου 1716 – 30 Απριλίου 1795) ήταν Γάλλος συγγραφέας και νομισματολόγος.Είναι κυρίως γνωστός για το τετράτομο εγκυκλοπαιδικού και μυθιστορηματικού τύπου έργο του σχετικά με την περιοδεία στις τοποθεσίες της αρχαίας Ελλάδας -"Νέος" "Ανάχαρσις"- με πολλούς από τους χάρτες του έργου να περιέχονται μεταφρασμένοι στα ελληνικά στην Χάρτα του Ρήγα, αλλά και για την αποκρυπτογράφηση του Φοινικικού αλφάβητου.
Behind Blue Eyes

To Behind Blue Eyes είναι ένα τραγούδι του αγγλικού Rock συγκροτήματος The Who, το οποίο συμπεριλήφθηκε στον δίσκο "Who's Next", ο οποίος κυκλοφόρησε τον Νοέμβριο του 1971. Το κομμάτι γράφτηκε από τον Πιτ Τάουνσεντ, αρχικώς το πρότζεκτ του "Lifehouse". Το κομμάτι αποτελεί ένα από τα δημοφιλέστερα τραγούδια του συγκροτήματος, με αρκετά σχήματα να το έχουν διασκευάσει, όπως οι Limp Bizkit.
Shine On You Crazy Diamond

[}Μπλουζ ροκ]]
To Shine On You Crazy Diamond είναι σύνθεση του αγγλικού συγκροτήματος Pink Floyd, που αποτελείται από 9 μέρη. Συμπεριλήφθηκε στον δίσκο "Wish You Were Here", και κυκλοφόρησε το 1975. Η σύνθεση έγινε από τους Ρότζερ Γουότερς, Ντέιβιντ Γκίλμορ και Ρίτσαρντ Ράιτ. Θεωρείται μία από τις σπουδαιότερες συνθέσεις του συγκροτήματος. Οι στίχοι γράφτηκαν από τον Γουότερς, και είναι αφιερωμένοι στον Σιντ Μπάρετ, τον πρώην κιθαρίστα και αρχηγό του συγκροτήματος, ο οποίος αποχώρησε από το συγκρότημα το 1968, λόγω του χρόνιου προβλήματός του με τα ψυχεδελικά ναρκωτικά, τα οποία είχαν καταλυτική επίδραση στην ψυχική του υγεία.
Comfortably Numb

To Comfortably Numb είναι ένα τραγούδι του αγγλικού Rock συγκροτήματος Pink Floyd, το οποίο συμπεριλήφθηκε στον διπλό δίσκο τους The Wall, το 1979. Το 1980, κυκλοφόρησε και ως single μαζί με το Hey You. Είναι μόλις ένα από τρία κομμάτια του δίσκου, που οι Ρότζερ Γουότερς και Ντέιβιντ Γκίλμουρ κάνανε μαζί τη σύνθεση. Τη μουσική στο κουπλέ την έγραψε ο δεύτερος, με τον πρώτο να συνεισφέρει στιχουργικά, αλλά και μουσικά στο ρεφρέν.

Το τραγούδι είναι ένα από τα γνωστότερα τραγούδια του αγγλικού σχήματος, ιδιαιτέρως για τα περίφημα κιθαριστικά σόλο του, αλλά και για το κλείσιμό του. Το 2004, συμπεριλήφθηκε στη λίστα του περιοδικού "Rolling Stone", Κατάλογος με τα 500 σημαντικότερα τραγούδια όλων των εποχών. To 2005, έγινε το τελευταίο τραγούδι που ερμήνευσαν μαζί οι Ρότζερ Γουότερς, Ντέιβιντ Γκίλμορ, Ρίτσαρντ Ράιτ και ο Νικ Μέισον. Το 2011, κατατάχθηκε 5ο από τους ακροατές του BBC Radio 4, στο "Desert Island Discs". Τα δύο κιθαριστικά σόλο του κομματιού, τοποθετήθηκαν πρώτα μεταξύ των καλύτερων σόλο κιθάρας τόσο από τους ακροατές του Planet Rock, όσο κι από το WatchMojo.com.
(I Can't Get No) Satisfaction

Το (I Can't Get No) Satisfaction είναι ένα τραγούδι του αγγλικού ροκ συγκροτήματος The Rolling Stones, που κυκλοφόρησε το 1965. Το κομμάτι γράφτηκε από τον Κιθ Ρίτσαρντς και τον Μικ Τζάγκερ. Το τραγούδι έχει ένα από τα πιο χαρακτηριστικά κιθαριστικά riff, το οποίο τριών μέτρων και ακούγεται σχεδόν σε όλο το κομμάτι, ενώ αρχική πρόθεση ήταν να αντικατασταθεί με κόρνες. Οι στίχοι του τραγουδιού έχουν επίκεντρο την ερωτική απογοήτευση και την εμπορικότητα. 

Το τραγούδι πρωτοκυκλοφόρησε στις ΗΠΑ ως single, τον Ιούνιο του 1965, και προστέθηκε στην αμερικανική έκδοση του δίσκου "Out of Our Heads", ο οποίος κυκλοφόρησε τον Ιούλιο. Το κομμάτι αποδείχθηκε τεράστια εισπρακτική επιτυχία του συγκροτήματος και έφτασε νούμερο 1 στα τσαρτ του Ηνωμένου Βασιλείου και των ΗΠΑ. Παρόλα αυτά, το τραγούδι, στη Βρετανία ακουγόταν μόνο μέσω πειρατικών ραδιοφωνικών σταθμών, καθότι είχε κριθεί ότι έχει απρεπή σεξουαλικό στίχο. Αργότερα έγινε το τέταρτο κομμάτι του συγκροτήματος που πιάνει την πρώτη θέση.

Από πολλούς θεωρείται το καλύτερο τραγούδι των The Rolling Stones. Μάλιστα, στη λίστα του περιοδικού "Rolling Stone", Κατάλογος με τα 500 σημαντικότερα τραγούδια όλων των εποχών, κατέλαβε τη δεύτερη θέση. Το τραγούδι προστέθηκε στην National Recording Registry της Βιβλιοθήκης του Κογκρέσου.
Έντουαρντ Χένρι Πότχαστ

Ο Έντουαρντ Χένρι Πότχαστ (10 Ιουνίου 1857 - 9 Μαρτίου 1927) ήταν Αμερικανός ιμπρεσιονιστής ζωγράφος. Είναι γνωστός για τις απεικονίσεις ανθρώπων στον ελεύθερο χρόνο τους στο Σέντραλ Παρκ, και στις παραλίες της Νέας Υόρκης και της Νέας Αγγλίας.
BTU

Η βρετανική μονάδα θερμότητας (Αγγλικά: British thermal unit, συντομογραφία: BTU ή Btu) είναι μία παραδοσιακή μονάδα έργου ισοδύναμη με περίπου 1055 τζάουλ. Είναι η ποσότητα έργου που χρειάζεται για να αυξηθεί η θερμοκρασία μίας λίμπρας νερού κατά έναν βαθμό Φαρενάιτ. Το φυσικό ανάλογο της μονάδας είναι ένα παραδοσιακό βρετανικό σπίρτο κουζίνας υγραερίου, μήκους τεσσάρων ιντσών (περίπου 10,2 εκατοστών), το οποίο αν καεί πλήρως παράγει περίπου 1 BTU. Στις επιστημονικές μελέτες και εφαρμογές το τζάουλ, η μονάδα SI της ενέργειας, έχει αντικαταστήσει κατά μεγάλο βαθμό το BTU.

Η παράγωγη μονάδα BTU/h (BTU ανά ώρα) χρησιμοποιείται πιο συχνά ως μέτρο ισχύος στις βιομηχανίες παραγωγής ενέργειας, ατμού, θέρμανσης και κλιματισμού. Χρησιμοποιείται ακόμα σε μερικές αγγλόφωνες χώρες οι οποίες έχουν υιοθετήσει το μετρικό σύστημα, όπως ο Καναδάς, αλλά όχι το Ηνωμένο Βασίλειο. Στην Βόρεια Αμερική, η θερμαντική αξία (ενεργειακό περιεχόμενο) των καυσίμων εκφράζεται σε BTU.

Η σημειογραφία kBtu ή KBTU σημαίνει χίλια BTU. Χρησιμοποιείται στην εκτίμηση μεγέθους συστημάτων θέρμανσης και στον Δείκτη Κατανάλωσης Ενέργειας (Αγγλικά: Energy Use Index, συντομογραφία: EUI) εκφραζόμενη ως χίλια BTU ετήσιας κατανάλωσης ενέργειας ανά τετραγωνικό πόδι κτιρίου. Το MBTU αναπαριστά ένα εκατομμύριο BTU. Η άτυπη σημειογραφία MMBtu ή mmBtu χρησιμοποιείται μερικές φορές για να αναπαραστήσει ένα εκατομμύριο BTU (δείτε την ενότητα «Ορισμοί» παρακάτω).
Ασινέθ

Η Ασινέθ (εβραϊκά: |אָסְנַת, Osnát), ή Ασεννέθ ή Ασενέθ ή (προφορά στην αγγλική γλώσσα) Ασενάθ (κάποιες φορές μεταφέρεται και ως Οσνάτ, δηλαδή η εβραϊκή προφορά του ονόματος) είναι μια μορφή από το Βιβλίο της Γενέσεως (41:45, 41:50-52), μια αρχαία Αιγύπτια γυναίκα που ο Φαραώ έδωσε για γυναίκα στον Ιωσήφ. Κόρη του Πετεφρή, ιερέα στην Ον, έκανε δύο γιους στον Ιωσήφ, τον Μανασσή και τον Εφραίμ, οι οποίοι έγιναν πατριάρχες των Ισραηλιτικών φυλών του Μανασσή και του Εφραίμ. 

Οι σύγχρονοι μελετητές λένε ότι το όνομά της προέρχεται από το αρχαίο αιγυπτιακό «αυτή που ανήκει στη (θεά) Νηίθ», και ότι το όνομά της μπορεί να μεταφερθεί φωνητικά από τα ιερογλυφικά του Νέου Αιγυπτιακού Βασιλείου ως "Ns-Nt'.
Αεροδρόμιο Πορτοχελίου

μικρογραφία|Άποψη του διαδρόμου του αεροδρομίου
Το Αεροδρόμιο Πορτοχελίου (συντομογραφίες: IATA: PKH, ICAO: LGHL) είναι πρώην ιδιωτικό αεροδρόμιο κοντά στο Πόρτο Χέλι του νομού Αργολίδας. Ανήκε στην εταιρεία "Τάσος Αλεξίου ΑΕ", ενώ έπαυσε την λειτουργία του το 2008.
Paint It Black

To Paint It Black είναι τραγούδι του αγγλικού ροκ συγκροτήματος The Rolling Stones, γραμμένο από τη συνεργασία Μικ Τζάγκερ και Κιθ Ρίτσαρντς, και πρωτοκυκλοφόρησε τον Μάιο του 1966 ως single. Αργότερα συμπεριλήφθηκε στην αμερικανική έκδοση του δίσκου "Aftermath", το 1966. Χαρακτηριστικό του κομματιού είναι η χρήση του σιτάρ, ενώ έχει στοιχεία ψυχεδελικού ροκ και raga rock.

Το τραγούδι έφτασε τη 1η θέση στα βρετανικά τσαρτ αλλά και στα αμερικάνικα και αποτέλεσε το ένα από τα τρία κομμάτια του συγκροτήματος που πιάνει την κορυφή στα αμερικανικά τσαρτ και το ένα από τα έξι των βρετανικών τσαρτ. Το τραγούδι έχει αποκτήσει πολλές διασκευές, έχει βρεθεί σε πολλά compilation άλμπουμ, ενώ έχει χρησιμοποιηθεί και σε κινηματογραφικές ταινίες.
Άνοιγμα Πονζιάνι

Το Άνοιγμα Πονζιάνι ("Ponziani Opening") είναι ένα άνοιγμα στο σκάκι που χαρακτηρίζεται από τις κινήσεις 1.ε4 ε5 2.Ιζ3 Ιγ6 3.γ3 (σε αλγεβρική σημειογραφία).
Αεροδρόμιο Σέδες

Το Αεροδρόμιο Σέδες (συντομογραφία ICAO: LGSD) είναι στρατιωτικό αεροδρόμιο της Θέρμης, 15 χιλιόμετρα ανατολικά της Θεσσαλονίκης, και 3 χιλιόμετρα βορειοανατολικά του Κρατικού Αερολιμένα Θεσσαλονίκης «Μακεδονία». Το αεροδρόμιο ξεκίνησε τη λειτουργία του κατά τη διάρκεια των Βαλκανικών Πολέμων και από τότε χρησιμοποιείται αποκλειστικά από την Πολεμική Αεροπορία.
Άνοιγμα του ίππου του βασιλιά

Το Άνοιγμα του ίππου του βασιλιά ("King's Knight Opening") είναι ένα αρκετά δημοφιλές και συνηθισμένο άνοιγμα στο σκάκι, το οποίο είναι γονέας αρκετών επώνυμων ανοικτών ανοιγμάτων και χαρακτηρίζεται από τις αρχικές κινήσεις 1.ε4 ε5 2.Ιζ3 (σε αλγεβρική σημειογραφία).
Κύλων

Ο Κύλων (7ος αιώνας π.Χ.) ήταν Αθηναίος ευγενής του οποίου η ονομασία συνδέθηκε με την υπόθεση του Κυλώνειου Άγους.

Υπήρξε ολυμπιονίκης στο αγώνισμα του διαύλου κατά τους 35ους (640 π.Χ.) ολυμπιακούς αγώνες, και κατόπιν εκμεταλλευόμενος την φήμη που απέκτησε καθώς και την συγγένεια του με τον τύραννο της πόλης των Μεγάρων τον Θεαγένη ο οποίος ήταν πεθερός του, ήρθε σε συμφωνία έτσι ώστε να πραγματοποιήσει πραξικόπημα στην Αθήνα με την υποστήριξη των Μεγάρων και να γίνει τύραννος της πόλης. Συμβουλευόμενος το μαντείο των Δελφών για το ποια θα ήταν η καταλληλότερη στιγμή να επιχειρήσει την δράση του, η απάντηση που του δόθηκε ανέφερε πως θα ήταν η "μεγαλύτερη εορτή του Δία", κάτι που ο Κύλων ερμήνευσε ως τους Ολυμπιακούς Αγώνες (του 636 π.Χ.).

Το πραξικόπημα απέτυχε, και ο Κύλωνας με τους οπαδούς του κατέφυγαν στον Παρθενώνα ώστε να προφυλαχθούν από τις αρχές της πόλης που τους κατεδίωξαν. Ο Κύλωνας κατάφερε να αποδράσει, οι οπαδοί του ωστόσο εγκλωβίστηκαν στον ναό, και φοβούμενοι για τη ζωή τους ζήτησαν εγγυήσεις από τους καταδιώκτες τους πως δεν θα τους σκότωναν καθώς βρίσκονταν υπό την προστασία της Αθηνάς στον ναό. Οι Αθηναίοι υπό τον Μεγακλή τους υποσχέθηκαν πως δεν θα τους πείραζαν, ωστόσο μόλις βγήκαν από τον ναό τους δολοφόνησαν πάραυτα, μια εξέλιξη η οποία έμεινε από τότε γνωστή ως το Κυλώνειο Άγος βάσει της μη τήρησης της υπόσχεσης των Αθηναίων.
Παύλος Π. Νεράντζης

Ο Παύλος Π. Νεράντζης (Θεσσαλονίκη, 28 Οκτωβρίου 1952) είναι Έλληνας δημοσιογράφος και παραγωγός ντοκιμαντέρ. 

Από τις αρχές του ΄80 καλύπτει διεθνείς κρίσεις και πολέμους (Ελ Σαλβαντόρ, Κροατία, Βοσνία, Κόσοβο, Κουρδιστάν, Ιράκ, Αφγανιστάν, Μέση Ανατολή) και ερευνά μείζονα θέματα που απασχολούν τη διεθνή κοινή γνώμη (πρόσφυγες, τρομοκρατία, ανθρώπινα δικαιώματα, ΜΜΕ, διατροφική αλυσίδα, προστασία περιβάλλοντος, κ.ά.).
Πολυνείκης ο Ηλείος

Ο Πολυνείκης ο Ηλείος (7ος αιώνας π.Χ.) ή Πολυνίκης ήταν αρχαίος Έλληνας ολυμπιονίκης με καταγωγή από την Σπάρτη ο οποίος στέφθηκε ολυμπιονίκης στο αγώνισμα του σταδίου παίδων κατά τους 37ους (632 π.Χ.) ολυμπιακούς αγώνες της αρχαιότητας.
Εμμανουήλ Καραλής

Ο Εμμανουήλ Καραλής (γεννημένος στις 20 Οκτωβρίου του 1999) είναι Έλληνας αθλητής ο οποίος ειδικεύεται στο άλμα επί κοντώ. Το προσωπικό ρεκόρ του είναι 5.71 στον ανοιχτό, που το πραγματοποίησε το 2019 στo μίτινγκ Athens Street Pole Vault και 5.80 στον κλειστό, που το πραγματοποίησε το 2018 στο Παγκόσμιο πρωτάθλημα κλειστού στίβου. Η καλύτερη επίδοσή του τόσο στον ανοιχτό όσο και στον κλειστό στίβο αποτελεί τις κορυφαίες επιδόσεις όλων των εποχών σε παγκόσμιο και ευρωπαϊκό επίπεδο στην κατηγορία κάτω των 18 ετών (U18) σε κάθε τομέα ξεχωριστά, αλλά και συνολικά η επίδοσή του στον ανοιχτό. Επίσης ο Καραλής βελτίωσε το Ελληνικό Εθνικό ρεκόρ Παίδων που ήταν 5.54 από τον ίδιο και ισοφάρισε το Ελληνικό Εθνικό ρεκόρ Νέων Ανδρών. Η επίδοσή του στον κλειστό συνιστά παγκόσμιο ρεκόρ στην κατηγορία U20.

Έχει συμμετοχές σε ένα Παγκόσμιο Πρωτάθλημα Στίβου U18, το 2015 και σε δύο Βαλκανικούς Αγώνες Κλειστού Στίβου, το 2015 και το 2016. Η μεγαλύτερη διάκρισή του είναι το χάλκινο μετάλλιο στο Παγκόσμιο Πρωτάθλημα Στίβου U18 το 2015 που πραγματοποιήθηκε στο Κάλι της Κολομβίας. Σε εθνικό επίπεδο, ο Καραλής κέρδισε την τρίτη θέση στο Πανελλήνιο Πρωτάθλημα Κλειστού Στίβου το 2016 που αποτελεί την μεγαλύτερη διάκρισή του σε πρωτάθλημα ανωτέρου επιπέδου. Ο Καραλής ανήκει στο τμήμα στίβου του Γ.Σ. Κηφισιάς και προπονούταν με τον Βασίλη Μεγαλοοικονόμου. Από τα τέλη του 2018 προπονείται με τον Ανδρέα Τσώνη.
Semovente da 75/46

Το Semovente da 75/46 ήταν ιταλικός καταστροφέας αρμάτων που αναπτύχθηκε και χρησιμοποιήθηκε στον Δεύτερο Παγκόσμιο Πόλεμο. Παρήχθη σε πολύ μικρούς αριθμούς (11 ή 13 οχήματα) που αξιοποιήθηκαν αποκλειστικά από την "Wehrmacht".
Semovente da 75/34

Το Semovente da 75/34 ήταν ιταλικό αυτοκινούμενο πυροβόλο το οποίο αναπτύχθηκε και χρησιμοποιήθηκε επιχειρησιακά στον Δεύτερο Παγκόσμιο Πόλεμο. Βασιζόταν στο σασί του μέσου άρματος μάχης M15/42 και ήταν οπλισμένο με πυροβόλο L/34 των 75 mm. Τα 75/34 χρησιμοποιήθηκαν στην άμυνα της Ρώμης το 1943 και αργότερα από τους Γερμανούς στην βόρεια Ιταλία και τα Βαλκάνια. Συνολικά κατασκευάστηκαν 141 οχήματα.
Γλαύκος ο Καρύστιος

Ο Γλαύκος ο Καρύστιος (γιος του Διμύλου, 6ος αιώνας π.Χ.) ήταν αρχαίος Έλληνας ολυμπιονίκης με καταγωγή από την Κάρυστο ο οποίος στέφθηκε ολυμπιονίκης στο αγώνισμα της πυγμαχίας κατά τους 65ους (520 π.Χ.) ολυμπιακούς αγώνες της αρχαιότητας. Αναφέρεται επίσης ως περιοδονίκης με 2 νίκες στα Πύθια και από 8 φορές στα Ίσθμια και τα Νέμεα, και απέκτησε μεγάλη φήμη για την σωματική του δύναμη. Ο ίδιος ισχυριζόταν πως καταγόταν από τον μυθικό Γλαύκο τον Ανθηδόνιο, ενώ την ροπή του προς την πυγμαχία διέγνωσε αρχικά ο πατέρας του όταν τον είδε να ευθυγραμμίζει το άροτρο στο χωράφι με τις γροθιές του. Όταν σε κάποια στιγμή κατά την διάρκεια των αγώνων ο Γλαύκος άρχισε να χάνει, ο πατέρας του, του φώναξε "παιδί μου αυτήν του αρότρου" ("ὦ παῖ τὴν ἀπ᾽ ἀρότρου") οπότε ο Γλαύκος με μια δυνατή γροθιά νίκησε τον αντίπαλο του. Αργότερα ταξίδεψε στην Σικελία όπου έγινε ο κυβερνήτης της Καμάρινας, και σκοτώθηκε κατά την διάρκεια εξέγερσης.
Fiat M14/41

thumb|right|300px|Το Fiat M14/41.
Το Fiat M 14/41 ήταν ιταλικό μέσο άρμα μάχης το οποίο εντάχθηκε σε υπηρεσία με τον Ιταλικό Βασιλικό Στρατό το 1941. Χρησιμοποιήθηκε κυρίως στην βόρεια Αφρική, χωρίς όμως ιδιαίτερη επιτυχία.
Ρηξίβιος ο Οπούντιος

Ο Ρηξίβιος ο Οπούντιος (6ος αιώνας π.Χ.) ήταν αρχαίος Έλληνας ολυμπιονίκης από την πόλη Οπούς της Λοκρίδας.
Αγίας ο Φαρσάλιος

Ο Αγίας ο Φαρσάλιος (γιος του Ακνονίου, 6ος/5ος αιώνας π.Χ.) ήταν αρχαίος Έλληνας ολυμπιονίκης από τα Φάρσαλα, ο οποίος στέφθηκε νικητής στο άθλημα του παγκράτιου στους 74ους (484 π.Χ.) ολυμπιακούς αγώνες της αρχαιότητας.
Bohemian Rhapsody

To "Bohemian Rhapsody" είναι τραγούδι του αγγλικού Rock συγκροτήματος Queen. Γράφτηκε εξ ολοκλήρου από τον τραγουδιστή του σχήματος Φρέντι Μέρκιουρι και συμπεριλήφθηκε στον δίσκο του συγκροτήματος "A Night at the Opera", ο οποίος κυκλοφόρησε το 1975. Πρόκειται για μία σουίτα έξι λεπτών, αποτελούμενο από πολλά μέρη, χωρίς να διαθέτει κουπλέ. Έχει εισαγωγή, μέρη με μπαλάντα, ένα οπερικό πέρασμα που καταλήγει σε έναν hard rock ήχο. Το τραγούδι γραμμένο τη δεκαετία του 1970, προσεγγίζει περισσότερο το είδος της progressive rock. Ενώ αποτέλεσε την ακριβότερη κυκλοφορία single που έγινε ποτέ, έως εκείνη την εποχή.

Όταν κυκλοφόρησε ως single αποτέλεσε μεγάλη εισπρακτική επιτυχία και παρέμεινε στην κορυφή των βρετανικών τσαρτ για εννέα εβδομάδες, πουλώντας πάνω από ένα εκατομμύριο αντίτυπα έως τον Ιανουάριο του 1976. Το 1991, έφτασε ξανά στην κορυφή των βρετανικών τσαρτ, παραμένοντας εκεί για πέντε εβδομάδες, και έγινε το τρίτο πιο επιτυχημένο single σε πωλήσεις στη Μεγάλη Βρετανία. Πέρα από εκεί κατέκτησε την κορυφή και σε άλλα τσαρτ όπως της Ολλανδίας, του Καναδά, της Νέας Ζηλανδίας και της Ιρλανδίας, ενώ αργότερα έγινε ένα από τα πιο επιτυχημένα εισπρακτικά single παγκοσμίως. Στις ΗΠΑ, με την πρώτη κυκλοφορία, το 1976, έφτασε το νούμερο 9 στα τσαρτ. Το 1992, όμως, επέστρεψε στα αμερικανικά τσαρτ, καταλαμβάνοντας τη δεύτερη θέση, μετά τη χρήση του στην ταινία "Wayne's World".

Παρά τις ανάμεικτες κριτικές που δέχτηκε, το κομμάτι παραμένει ανάμεσα στα πιο γνωστά τραγούδια των Queen, και εμφανίζεται συχνά σε διάφορες λίστες που αφορούν τα σπουδαιότερα τραγούδια όλων των εποχών. Το single συνοδεύτηκε με ένα βίντεο για την προώθηση του κομματιού, που θεωρήθηκε πρωτοποριακό. Το περιοδικό "Rolling Stone" ανέφερε: "«Η επιρροή του δεν μπορεί να υπερεκτιμηθεί, αφού "εφηύρε το video clip", επτά χρόνια πριν από την έναρξη του MTV»". Το 2004, το τραγούδι εισήχθη στο Grammy Hall of Fame. Το 2012, το κομμάτι έπιασε την κορυφή σε μία ψηφοφορία του τηλεοπτικού σταθμού ITV, ως το πιο αγαπημένο τραγούδι στο Ηνωμένο Βασίλειο, ανάμεσα σε 60 άλλα τραγούδια. Τον Δεκέμβριο του 2018 ανακοινώθηκε πως είναι το δημοφιλέστερο τραγούδι του 20ου αιώνα στο διαδίκτυο. Το 2019 έφτασε τις 1 δισεκατομμύριο προβολές στο Youtube. Έχει δημιουργηθεί μία διασκευή βίντεο από τα Muppets που έγινε viral και αργότερα κυκλοφόρησε ως single.
Πάουλους Πόττερ

Ο Πάουλους Πόττερ (Ολλανδικά: Paulus Potter, 20 Νοεμβρίου 1625 – 17 Ιανουαρίου 1654) ήταν Ολλανδός ζωγράφος της ζωγραφικής της ολλανδικής Χρυσής Εποχής, ο οποίος ειδικευόταν στη ζωγραφική ζώων σε τοπία. Πριν αποβιώσει πρόωρα, σε ηλικία 28 ετών από φυματίωση, είχε καταφέρει να δημιουργήσει περίπου 100 πίνακες, εργαζόμενος ακατάπαυστα.
Ινδική άμυνα του βασιλιά

Η Ινδική άμυνα του βασιλιά ("King's Indian Defence") ή πιο σύντομα Ινδική του βασιλιά είναι ένα άνοιγμα στο σκάκι, το οποίο χαρακτηρίζεται από τις αρχικές κινήσεις 1.δ4 Ιζ6 2.γ4 η6 (σε αλγεβρική σημειογραφία).
Ινδική άμυνα της βασίλισσας

Η Ινδική άμυνα της βασίλισσας ("Queen's Indian Defense") ή πιο σύντομα Ινδική της βασίλισσας είναι ένα άνοιγμα στο σκάκι, το οποίο χαρακτηρίζεται από τις αρχικές κινήσεις 1.δ4 Ιζ6 2.γ4 ε6 3.Ιζ3 β6 (σε αλγεβρική σημειογραφία).
Κρατικός Αερολιμένας Καλύμνου

Ο Κρατικός Αερολιμένας Καλύμνου (συντομογραφίες: IATA: JKL, ICAO: LGKY, ΥΠΑ: ΚΑΚΜ) είναι αεροδρόμιο που βρίσκεται στο νησί της Καλύμνου, στα Δωδεκάνησα. Ο αερολιμένας βρίσκεται μόλις λίγα χιλιόμετρα από τα Πόθια (ή Πόθαια) τον μεγαλύτερο οικισμό του νησιού. Είναι επίσης γνωστός ως Αεροδρόμιο Καλύμνου.
Χρυσάμαξος ο Λακεδαιμόνιος

Ο Χρυσάμαξος ο Λακεδαιμόνιος (7ος/6oς αιώνας π.Χ.), ήταν αρχαίος Έλληνας ολυμπιονίκης με καταγωγή από τη Σπάρτη, ο οποίος στέφθηκε νικητής στο αγώνισμα του σταδίου κατά τους 46ους ολυμπιακούς αγώνες της αρχαιότητας (596 π.Χ.).
Πολυμήστωρ ο Μιλήσιος

Ο Πολυμήστωρ ο Μιλήσιος (7ος/6oς αιώνας π.Χ.) ήταν αρχαίος Έλληνας ολυμπιονίκης με καταγωγή από τη Μίλητο, ο οποίος στέφθηκε νικητής στο αγώνισμα του σταδίου παίδων κατά τους 46ους ολυμπιακούς αγώνες της αρχαιότητας (596 π.Χ.). Σύμφωνα με την παράδοση ήταν βοσκός και κάποτε τρέχοντας κυνήγησε και κατάφερε να πιάσει έναν λαγό.
Φεντερίκο Τσαντομενέγκι

Ο Φεντερίκο Τσαντομενέγκι (Federico Zandomeneghi, 2 Ιουνίου 1841 – 31 Δεκεμβρίου 1917) ήταν Ιταλός ιμπρεσιονιστής ζωγράφος.
Γλαυκίας ο Κροτωνιάτης

Ο Γλαυκίας ο Κροτωνιάτης (7ος/6oς αιώνας π.Χ.) ή Γλύκων, ήταν αρχαίος Έλληνας ολυμπιονίκης με καταγωγή από τον Κρότωνα της Μεγάλης Ελλάδας, ο οποίος στέφθηκε νικητής στο αγώνισμα του σταδίου κατά τους 49ους (588 π.Χ.) ολυμπιακούς αγώνες της αρχαιότητας.
Λυκίνος ο Κροτωνιάτης

Ο Λυκίνος ο Κροτωνιάτης (6ος αιώνας π.Χ.) ήταν αρχαίος Έλληνας αθλητής από τον Κρότωνα της Μεγάλης Ελλάδας, και στέφθηκε νικητής στο αγώνισμα του σταδίου στους 49ους (584 π.Χ.) ολυμπιακούς αγώνες της αρχαιότητας.
Ντάνιελ Σέγκερς

Ο Ντάνιελ Σέγκερς (ή Ντανιίλ Σέγκερς) (φλαμανδικά: Daniel Seghers ή Daniël Seghers, 3 Δεκεμβρίου 1590 – 2 Νοεμβρίου 1661) ήταν Φλαμανδός ζωγράφος της μπαρόκ τεχνοτροπίας, ο οποίος ειδικευόταν σε νεκρές φύσεις με λουλούδια. Είναι ιδιαίτερα γνωστός για τη συμβολή του στο υποείδος τέχνης "γιρλάντες λουλουδιών". Τα έργα του συλλέγονταν με ενθουσιασμό από τους αριστοκράτες πάτρονες και είχε πολυάριθμους μαθητές και μιμητές.
Νεοϊνδική επίθεση

Η Νεοϊνδική επίθεση ("Neo-Indian Attack") είναι ένα μη δημοφιλές άνοιγμα στο σκάκι, το οποίο χαρακτηρίζεται από τις αρχικές κινήσεις 1.δ4 Ιζ6 2.γ4 ε6 3.Αη5!? (σε αλγεβρική σημειογραφία).

Τα νεώτερα χρόνια το άνοιγμα είναι γνωστό και ως Επίθεση Σεϊραβάν ("Seirawan Attack"), από το όνομα του σκακιστή Γιασέρ Σεϊραβάν που χρησιμοποιούσε συχνά την επίθεση αυτή κατά τη δεκαετία του 1980.
Αλκμαίων ο Αθηναίος

Ο Αλκμαίων ο Αθηναίος (7ος/6oς αιώνας π.Χ.) ή Αλκμέων, ήταν αρχαίος Έλληνας ολυμπιονίκης με καταγωγή από την Αθήνα, ο οποίος στέφθηκε νικητής στο ιππικό αγώνισμα του Τεθρίππου κατά τους 47ους (592 π.Χ.) ολυμπιακούς αγώνες της αρχαιότητας. Απόγονος του ήταν ο επίσης ολυμπιονίκης στο τέθριππο Μεγακλής ο Αθηναίος το 436 π.Χ.. Σύμφωνα με τον ιστορικό του 20ού αιώνα Λουίτζι Μορέττι, η ταυτοποίηση του Αλκμαίωνα ως ολυμπιονίκη είναι προβληματική, καθώς βάσει των διαθέσιμων ιστορικών στοιχείων ο Μεγακλής του 5ου αιώνα δεν θα μπορούσε να αναφέρεται από τον ποιητή Πίνδαρο στην επινίκια ωδή του ως πυθιονίκης -ο Πίνδαρος πέθανε το 443 π.Χ. και ο Μεγακλής έγινε νικητής το 436 π.Χ., όντας πολύ νεότερος για να συμμετέχει σε οποιοδήποτε αγώνισμα νωρίτερα-, και έτσι να είναι αδύνατο να αναφέρεται στον Μεγακλή του 436 π.Χ.. Επιπλέον, ο Πίνδαρος αφιερώνει την ωδή του σε κάποιον Αθηναίο Μεγακλή που αναδείχθηκε νικητής στα Πύθια το 486 π.Χ., αναφέροντας παράλληλα πως αυτός και οι πρόγονοι του μετρούσαν επιπλέον 5 νίκες στα Ίσθμια, και 1 στους ολυμπιακούς αγώνες. Έτσι υπάρχουν τουλάχιστον 2 άτομα με την ονομασία Μεγακλής, και το πιθανότερο είναι πως ο πραγματικός αριθμός είναι 3 άτομα, όπου ο αρχικός νικητής του τεθρίππου το 592 π.Χ. ήταν ο πατέρας του Αλκμαίωνα ο οποίος επίσης ονομαζόταν Μεγακλής.
Ρωσοκριμαϊκοί πόλεμοι

* Δείτε επίσης: Ρωσοκαζανικοί πόλεμοι<br>
Οι Ρωσοκριμαϊκοί πόλεμοι, ήταν σειρά πολέμων του 16ου αιώνα, μεταξύ των ετών 1507–1572, ανάμεσα στους Ρώσους του Μεγάλου δουκάτου της Μόσχας (1340 –1547, Μοσχοβία), της μετεξέλιξής του ως Βασιλείου της Ρωσίας (1547–1721) και των Τατάρων του Χανάτου της Κριμαίας (1449–1783), που ήταν υποτελείς στην Οθωμανική Αυτοκρατορία.
Άγνων ο Πεπαρήθιος

Ο Άγνων ο Πεπαρήθιος (6ος αιώνας π.Χ.) ήταν αρχαίος Έλληνας αθλητής από την Πεπάρηθο (σύγχρονη Σκόπελος).

Το 568 π.Χ., στέφθηκε Ολυμπιονίκης στο αγώνισμα του σταδίου στους 53ους Ολυμπιακούς Αγώνες της αρχαιότητας. 

* Κατάλογος Αρχαίων Ολυμπιονικών